Nordea i Østergade i Hals blev onsdag eftermiddag udsat for røveri. Klokken 16.20 brækkede to gerningsmænd bagdøren til banken op. I banken var to kvindelige ansatte. Den ene befandt sig i selve banklokalet, mens den anden var i baglokalet, fortæller vagtchef ved Nordjyllands Politi, Frank Liltorp. Den ene røver holdt den ansatte i banklokalet op ved at true med kobenet, mens den anden udførte røveriet ved at true den ansatte i banklokalet til at udlevere et ukendt beløb i dansk og udenlandsk valuta. Han havde ikke noget våben men fremsatte trusler mod den ansatte. Begge mænd beskrives som danske og mellem 20 og 30 år. Den ene røver er 175-180 cm høj og muskuløs af bygning. Han havde tildækket ansigtet og var iført mørkeblå cowboybukser og en grå hættetrøje med det særlige kendetegn, at der var et tretal på hætten. Den anden mand beskrives som 175 cm høj og almindelig af bygning. Han var iført en sort, halvlag jakke og var generelt klædt i mørkt eller sort tøj. Politiet ved ikke, om røverne er flygtet til fods eller i et køretøj.

Referat:
Nordjyllands Politi leder efter to gerningsmænd bag et bankrøveri i Hals.